OB versoek getuienisleiers moet vervang wordDie geskorste Openbare Beskermer, adv. Busisiwe Mkhwebane. (Foto: Twitter) Die parlement se artikel 194-komitee wat gelas is met die proses oor die moontlike verwydering van adv. Busisiwe Mkhwebane as Openbare Beskermer (OB), het Maandag ’n aansoek deur die OB aangehoor om getuienisleiers te verwyder of te vervang. Adv. Dali Mpofu, namens Mkhwebane, het gesê die aansoek is om getuienisleiers wie se gedrag hulle diskwalifiseer om hul pligte na te kom, te verwyder of te vervang. Mpofu het spesifiek verwys na gebeure tydens die getuienis van Neels van der Merwe, senior bestuurder vir regsdienste in die kantoor van die OB, waar die name en fooie van verskeie swart advokate en prokureurs bekend gemaak is. Mpofu het gesê die getuienisleiers het versuim om enige vooraf waarskuwing aan die betrokke advokate en prokureurs te gee. Hy het verder gesê dat hulle ook versuim het om konteks te gee aan die bedrae wat bekend gemaak is wat betref die tydperk waartydens die fooie verdien is, die aantal sake, die kompleksiteit van elke aangeleentheid, die hoeveelheid werk wat gedoen is en die toepaslike belastingaftrekkings en ander gepaardgaande uitgawes. Adv. Dali Mpofu (Foto: Gianluigi Guercia/AFP) Die getuienisleiers is ook advokate en hulle het geweet dat hul optrede die privaatheid en waardigheid van hul kollegas en die regsberoep as geheel benadeel, het Mpofu aangevoer. Volgens hom het hulle geweet hul optrede sou die betrokke advokate en prokureurs professionele skade berokken en het hulle nie om verskoning gevra vir die “seer” wat hulle veroorsaak het nie. Hy het gesê die getuienis oor die regskoste was heeltemal irrelevant. Mpofu se tweede klag hou verband met een van die getuienisleiers, adv. Nazreen Bawa, se ondervraging van Muntu Sithole, wat volgens hom op kruisondervraging neergekom het. “Die getuienisleiers het geen reg om te kruisondervra nie, bloot omdat hulle, anders as die OB, geen weergawe het om aan te voer of by wyse van kruisondervraging te toets nie. Hulle het ook nie die reg om enige getuies te ‘diskrediteer’ nie.” Mpofu het vroeër die dag ook die bystand van die komitee versoek om getuies te dagvaar, aangesien vyf reeds óf aangedui het dat hulle onwillig is om teenwoordig te wees óf nie gereageer het op versoeke om as getuie voor die komitee te verskyn nie. Hy het aangedui bystand word benodig om te verseker dat minister Pravin Gordhan, adv. Thuli Madonsela en DA-LP Natasha Mazzone as getuies verskyn. Die komitee gaan vandag voort met sy beraadslaging oor die aansoek.